रोजगार की स्थिति जानने के लिये श्रम ब्यूरो करेगा तीन सर्वेक्षण
कोरोना वायरस महामारी के दौरान देश में रोजगार की स्थिति जानने के लिये श्रम ब्यूरो प्रवास, घरेलू सहायक और पेशेवर इकाइयों को लेकर तीन सर्वेक्षण करेगा। श्रम और रोजगार मंत्रालय ने एक आधिकारिक विज्ञप्ति में शुक्रवार को यह जानकारी दी।
नयी दिल्ली: कोरोना वायरस महामारी के दौरान देश में रोजगार की स्थिति जानने के लिए श्रम ब्यूरो प्रवास, घरेलू सहायक और पेशेवर इकाइयों को लेकर तीन सर्वेक्षण करेगा। श्रम और रोजगार मंत्रालय ने एक आधिकारिक विज्ञप्ति में शुक्रवार को यह जानकारी दी। श्रम मंत्री संतोष गंगवार ने कहा कि विशेषज्ञों के समूह की बृहस्पतिवार को पहली बैठक हुई। बैठक में श्रम ब्यूरो के तीन सर्वेक्षण किए जाने की जानकारी दी गयी। सरकार ने तीन वर्ष के लिए इस विशेषज्ञ समूह का गठन किया है। यह समूह प्रवासन, पेशेवर इकाइयों और घरेलू सहायकों के साथ अन्य सर्वेक्षणों के लिए श्रम ब्यूरो को तकनीकी सलाह उपलब्ध कराएगा। विशेषज्ञ समूह के अध्यक्ष कलकत्ता विश्वविद्यालय के मानद प्राध्यापक एस.पी.मुखर्जी हैं। साथ ही कई जाने-माने अर्थशास्त्री, सांख्यिकीविद और सरकारी अधिकारी इस समूह के सदस्य हैं। गंगवार ने कहा कि सरकार विशेष श्रेणियों के श्रमिकों से जुड़ी चिंताओं को समझना चाहती है। इसलिए उसने श्रम ब्यूरो को इन तीन महत्वकांक्षी क्षेत्रों में सर्वेक्षण की जिम्मेदारी दी है।